《吴槎客明经以手画山水见赠作诗志谢近闻有亡姬之戚并为解之》
清代·朱文治

槎客先生七十七，老手能握两枝笔。诗曾索写屏幛新，画忽摹成林壑密。

早年工诗晚工画，画意都从诗意出。连宵风雪寒打窗，坐使坐光满蓬室。

我闻善画山水享大年，息心求理心恬然。凭空泼墨鼓元气，何待采药夸神仙。

神仙眷属金闺籍，近事传闻剧怜惜。小红飞作马塍花，凄绝吹箫姜白石。

老眼西风泪不收，深深埋玉银湾头。拜经忆昔同看月，索句何人共倚楼。

我与先生无一面，仰之如鲁灵光殿。海天尚有沧桑变，何况昙花霎时现。

从此不画双蛾画东绢，自对万幅烟鬟老忘倦。

作者简介：（1760—1845）浙江馀姚人，字诗南，号少仙。乾隆五十三年举人，官海宁学正。善以篆法画兰竹，与海盐张芑堂以飞白法画兰齐名。有《绕竹山房诗稿》。